การพัฒนาระบบผู้เชี่ยวชาญการเรียนรู้เชื่อมโยงนิยมแบบเคลื่อนที่ สำหรับให้คำแนะนำด้านสมรรถนะที่เหมาะสมกับตำแหน่งงานสหกิจศึกษา
Authors: แย้มโอษฐ์ นิรัตน์ , พลนิกรกิจ วีรพงษ์ 
Published: September 2024

ที่มาและวัตถุประสงค์: อุตสาหกรรมก่อสร้างไทยเผชิญปัญหาสำคัญในด้านสมรรถนะของวิศวกรโยธาที่ในความเป็นจริงมีระดับต่ำกว่าระดับความคาดหวังของภาคอุตสาหกรรม ทั้งในสมรรถนะด้านความรู้ ด้านทักษะ และด้านคุณลักษณะ การวิจัยครั้งนี้จึงพัฒนาระบบผู้เชี่ยวชาญการเรียนรู้เชื่อมโยงนิยมแบบเคลื่อนที่สำหรับให้คำแนะนำด้านสมรรถนะที่เหมาะสมกับตำแหน่งงานสหกิจศึกษา เพื่อพัฒนาศักยภาพของบัณฑิตด้านวิศวกรรมโยธาให้ตรงกับความต้องการของภาคอุตสาหกรรม
ระเบียบวิธีวิจัย: กลุ่มตัวอย่างในงานวิจัยนี้แบ่งออกเป็น 2 กลุ่ม ได้แก่ 1) กลุ่มตัวอย่างผู้เชี่ยวชาญด้านวิศวกรรมโยธา ซึ่งเป็นผู้นิเทศงานและผู้บังคับบัญชาที่ใกล้ชิดกับนักศึกษาวิศวกรรมโยธาที่ปฏิบัติงานสหกิจศึกษา จำนวน 410 คน และ 2) กลุ่มตัวอย่างนักศึกษาสหกิจศึกษา สาขาวิชาวิศวกรรมโยธา สาขาวิชา จำนวน 127 คน โดยใช้แบบสอบถามเป็นเครื่องมือในการเก็บรวบรวมข้อมูล และสถิติที่ใช้ในการวิเคราะห์ข้อมูล คือ ค่าเฉลี่ย ค่าเบี่ยงเบนมาตรฐาน ร้อยละ และการวิเคราะห์องค์ประกอบเชิงยืนยัน
ผลการวิจัย: จากการวิจัยพบว่า (1) สมรรถนะที่มีความสำคัญสำหรับการประเมินตนเองของนักศึกษาสหกิจศึกษา สาขาวิชาวิศวกรรมโยธา ประกอบด้วย 3 กลุ่มหลัก คือ กลุ่มความรู้และทักษะวิชาชีพ กลุ่มความรู้และทักษะความพร้อมในการปฏิบัติงาน และกลุ่มคุณลักษณะ (2) ระบบผู้เชี่ยวชาญที่พัฒนานั้น เป็นโปรแกรมประยุกต์แบบเรสพอนซีฟเว็บ (Responsive Web Application) ที่สามารถรองรับการทำงานบนอุปกรณ์ทุกขนาดหน้าจอ ใช้งานได้ทั้งในสมาร์ตโฟนแท็บเล็ท คอมพิวเตอร์พกพา และคอมพิวเตอร์ส่วนบุคคล โดยใช้ภาษา PHP ในการพัฒนาให้เหมาะกับการใช้งานในสมาร์ตโฟนเป็นหลัก และผู้ใช้งานสามารถเลือกการใช้งานได้ 3 แบบ คือ การประเมินตำแหน่งงานสหกิจศึกษา คำแนะนำตามตำแหน่งงานสหกิจศึกษา และ คำแนะนำตามสมรรถนะ (3) ระบบผู้เชี่ยวชาญการเรียนรู้เชื่อมโยงนิยมแบบเคลื่อนที่ที่ออกแบบและพัฒนาขึ้น มีสภาพแวดล้อมการเรียนรู้เชื่อมโยงนิยมในด้านความเป็นอิสระของผู้เรียนรู้ ด้านความหลากหลายของการเรียนรู้ ด้านความมีปฏิสัมพันธ์ และด้านความเปิดเผยให้เกิดการมีส่วนร่วม ในระดับมาก โดยด้านความเป็นอิสระของผู้เรียนรู้มีความโดดเด่นกว่าด้านอื่น ๆ (4) ผลการเรียนรู้จากสภาพแวดล้อมการเรียนรู้เชื่อมโยงนิยมแบบเคลื่อนที่ของระบบผู้เชี่ยวชาญการเรียนรู้เชื่อมโยงนิยมแบบเคลื่อนที่นี้ มีค่าเฉลี่ยอยู่ในระดับมาก และผลการทดสอบการใช้งานระบบผู้เชี่ยวชาญการเรียนรู้เชื่อมโยงนิยมแบบเคลื่อนที่ นักศึกษาเห็นด้วยกับประเด็นเชิงบวก แต่ไม่แน่ใจหรือไม่เห็นด้วยกับประเด็นเชิงลบ
อภิปรายผล: การเรียนรู้เชื่อมโยงนิยมแบบเคลื่อนที่ในระบบผู้เชี่ยวชาญช่วยให้นักศึกษาสามารถพัฒนาสมรรถนะให้เหมาะสมกับตำแหน่งงานสหกิจศึกษาได้อย่างไม่มีข้อจำกัดด้านสถานที่และเวลา โดยความหลากหลายของการเรียนรู้ช่วยส่งเสริมให้ผู้เรียนรู้มีส่วนร่วมกับการอ่านที่หลากหลาย มีสภาพแวดล้อมที่หลากหลาย และมีการอภิปรายที่หลากหลาย ความเป็นอิสระของการเรียนรู้ช่วยส่งเสริมให้นักศึกษาสามารถกำหนดแผนการเรียนรู้และติดตามการเรียนรู้ของตนเอง ความมีปฏิสัมพันธ์ช่วยส่งเสริมให้เกิดการปฏิสัมพันธ์ระหว่างนักศึกษากับผู้ให้การเรียนรู้ และความเปิดเผยในการมีส่วนร่วมช่วยส่งเสริมให้เกิดการมีส่วนร่วมอย่างไม่มีข้อจำกัด อย่างไรก็ตาม อาจเพิ่มการกระตุ้นและการมอบหมายงานระหว่างการใช้งานระบบผู้เชี่ยวชาญการเรียนรู้เชื่อมโยงนิยมแบบเคลื่อนที่ เพื่อเป็นการสนับสนุนการเรียนรู้ของผู้เรียนรู้ให้มากขึ้น นอกจากนี้ ระบบผู้เชี่ยวชาญการเรียนรู้เชื่อมโยงนิยมแบบเคลื่อนที่ยังช่วยส่งเสริมให้นักศึกษาสามารถกำหนดแผนการเรียนรู้และติดตามการเรียนรู้ของตนเองได้ในระดับมาก และสอดคล้องกับจุดเด่นของการเรียนรู้ด้วยตนเอง อย่างไรก็ตาม นักศึกษาสหกิจศึกษาจำเป็นต้องมีความกระตือรือร้นในกำหนดแผนการเรียนรู้และติดตามการเรียนรู้ของตนเอง ระบบผู้เชี่ยวชาญการเรียนรู้เชื่อมโยงนิยมแบบเคลื่อนที่จึงจะทำให้เกิดการใช้งานอย่างมีประสิทธิภาพและประสิทธิผลโดยแท้จริง
บทสรุป: ระบบผู้เชี่ยวชาญการเรียนรู้เชื่อมโยงนิยมแบบเคลื่อนที่นี้ สามารถนำมาประยุกต์ใช้เพื่อให้นักศึกษาประเมินตำแหน่งงานที่เหมาะสมกับสมรรถนะของตนเอง และรับคำแนะนำในการพัฒนาสมรรถนะให้เหมาะสมกับตำแหน่งงานสหกิจศึกษาได้อย่างมีประสิทธิภาพ